<classify> AFREX IMBANK ya Misri imeonesha nia ya kuipatia Tanzania mkopo wa zaidi ya Dola za Marekani milioni 500 sawa na Sh trilioni moja kwa ajili ya kutekeleza miradi ya kipaumbele hasa ya miundombinu ya reli na kujenga vituo vya biashara.Hayo yalibainishwa mjini Bali, Indonesia na Waziri wa Fedha na Mipango, Dk Philip Mpango baada ya mkutano na Makamu wa Rais wa Afreximbank, Amr Kamel, uliofanyika wakati wa mikutano ya mwaka ya Benki ya Dunia WB na Shirika la Fedha la Kimataifa IMF ikiendelea.Waziri Mpango alisema kuwa pia Afreximbank imethibitisha kuwa ipo tayari kutoa mkopo wa dola za Marekani milioni 125 Sh bilioni 285.9 kwa ajili ya ujenzi wa Reli ya Kati kwa kiwango cha Kimataifa SGR, kipande cha Morogoro hadi Makutupora mkoani Dodoma.Afreximbank wana nia pia ya kutoa dola milioni 400 Sh bilioni 914.9 ambazo wanaweza kutukopesha kwa ajili ya kugharamia miradi ya miundombinu itakayorahisisha biashara kati ya Tanzania na nchi jirani na Bara la Afrika kwa ujumla, ili kuchochea kasi ya ukuaji wa biashara katika nchi hizo kwa lengo la kuondoa umasikini, aliongeza Dk Mpango.Alisema kuwa kwa kuwa tayari Tanzania ilikuwa na mkakati wa kufungua vituo vya biashara katika mikoa ya Dar es Salaam, Mtwara na mikoa mingine, suala la mkopo huo ni fursa kubwa kwa maendeleo ya nchi, hivyo jambo hilo litafanyiwa kazi kwa kushirikiana na Wizara ya Viwanda, Biashara na Uwekezaji na Sekta Binafsi, ili Taifa liweze kunufaika na fedha ambazo benki hiyo ipo tayari kuzitoa.Aidha, alisema katika majadiliano na benki hiyo kuna umuhimu wa kuangalia namna ya rasilimali fedha ambazo Benki Kuu za nchi mbalimbali za Afrika zimekuwa zikiwekeza nje ya Bara hilo, ili ziweze kuwekezwa kwenye benki za Afrika kama Afreximbank ili kuleta maendeleo kwa haraka katika bara hilo.Vile vile benki hiyo imeikaribisha Tanzania kushiriki mkutano wa biashara utakaofanyika mwezi Desemba mwaka huu mjini Cairo Misri, ambapo kwa upande wa Tanzania ni fursa kwa makampuni ya umma na binafsi kutangaza bidhaa mbalimbali zinazozalishwa kwa lengo la kukuza biashara ndani ya Bara la Afrika.Makamu wa Rais wa Afreximbank, Amr Kamel alisema Tanzania ni miongoni mwa nchi za kimkakati kwa kuwa ina mchango mkubwa katika maendeleo ya nchi jirani, hivyo Afrex - imbank imeamua kusaidia miradi mbalimbali ya ujenzi wa miundombinu ili kuharakisha maendeleo ya nchi ya Tanzania na nyingine.Waziri Mpango aliishukuru Benki hiyo kwa kuisaidia Tanzania katika mkakati wa kufikia uchumi wa kati unaotegemea viwanda ifikapo mwaka 2025, hivyo kuwa taasisi yenye tija si tu kwa maendeleo ya Tanzania lakini pia kwa Bara la Afrika.  <topic>: kitaifa 